**IT-TIENI ĦADD matul is-Sena A**

**14 ta’ Jannar 2018**

**1.0** Fil-Qari tallum mill-ktieb ta’ Samwel u mill-Vanġelu ta’ San Ġwann għandna Katekeżi fil-qosor dwar id-dixxipulat.

**1.1** L-ewwel kelmiet fuq fomm il-Mulej Ġesù liż-żewġ dixxipli li kienu mixjin warajh - Ġwanni u Indri - kienu “X’intom tfittxu?” U din hija mistoqsija li qed issir lil kull wieħed u waħda minna llum.

Dan huwa l-aqwa waqt f’kull mixja wara Ġesù “X’aħna nfittxu? X’għandna f’qalbna? Lil min qed infittxu?”

**1.2** L-identità nisranija tagħna bħala dixxipli ta’ Ġesù sseħħ meta nħossu sejħa minn Alla, meta nagħrblu ġo fina jekk il-qalb hiex qed tfittex ġenwinament li twieġeb għal din is-sejħa; u meta nħallu lill-Imgħallem tagħna jagħmel minna ħolqien ġdid, billi ngħammru fih u nagħtu xhieda siekta ta’ ħajjitna tal-presenza tiegħu.

F’soċjetà li warrbet il-valuri tal-Vanġelu qed issir dejjem aktar diffiċli għalina li ngħożżu l-identità nisranija tagħna.

Min irid ikun nisrani veru u mhux nisrani tal-isem biss, ma jridx jittieħed mill-ispirtu tad-dinja fejn xejn ma għandu valur ħlief li nistagħnew minn fuq dar ħaddieħor. Fir-ritorn lejn i-qalb miftuħa għal Alla u għal proxxmu insibu l-muftieħ tal-awtenticità tal-mixja spiritwali.

“Min isib il-bieb ta’ qalbui, isib il-dak li hu bieb is-Saltna t’Alla.” (San Ġwann Crizostmu)

Is-smigħ tax-xewqat tagħna l-aktar profondi, fl-attenzjoni tal-Ispirtu t’Alla ġo fina, hu l-bidu ta’ esperjenza li tbiddlilna ħajjitna.

**<><><><><>**